Nordhaug knuste konkurrentene i den første etappen av Arctic Race
Politiet måtte jage bort reinsdyr fra veien, og en bakkespurt med avslutning 5 meter over havet ble vunnet av den 22 år gamle nordmannen August Jensen fra Team Oster Hus-Ridley. Arctic Race 2014 er i gang, og vinneren av dagens etappe er Belkin-rytter Lars Petter Nordhaug. - Det var hardt på slutten. Jeg hadde skikkelig lyst til å vinne, og jeg er veldig fornøyd med å ha klart det. Vanligvis er jeg litt for tidlig ute, men i dag måtte vi få bort spurterne, sier vinneren på et intervju vist på TV 2 rett etter at seieren var et faktum. - Det var veldig viktig for meg å vinne ettersom jeg ikke har vunnet et eneste ritt i år, sier Nordhaug, som ble vraket til Tour de France, til VG. Den norske triumfen ble klar etter at rytterne hadde vært gjennom 204 kilometer på sykkelsetet, fra Hammerfest til Nordkapp.Før det hadde August Jensen (22) og belgiske Kevin Seeldrayers (27) vært i brudd da syklistene skulle gjøre opp om den første bakkespurten, som ble avsluttet rett etter en tunell og bare 5 meter over havet. Selve spurten var imidlertid på 3,3 kilometer med en gjennomsnittsstigning på 6,7 prosent, så de to måtte tråkke til, og det var nordmannen som gikk seirende ut den duellen. De to ble etter hvert kjørt inn, og østerriske Matthias Brändle (24) angrep på den siste strekningen.Med litt over åtte kilometer igjen og med motvind på vei opp Vestfjordfjellet, som har en gjennomsnittlig stigning på 7,8 prosent over 3 kilometer, klarte imidlertid ikke Iam Cycling-rytteren å stå i mot hovedfeltet. Også hans lagkamerat Sondre Holst Enger slet opp det samme fjellet, og nordmannen klarte ikke henge på med de andre favorittene. Det gjorde heller ikke fjorårsvinner Thor Hushovd, som måtte gi slipp snaue to kilometerene før mål. - Jeg hadde en dårlig dag og ekstremt tunge bein. Det var som å sykle med tømmerstokker, sier Hushovd selv, som også skrøt av naturen, i et intervju vist på TV 2 etter rittet.Da tok Lars Petter Nordhaug (30) tak. Belkin hadde brukt mye krefter på å ligge i front gjennom etappen, og nordmannen tråkket til for fullt på de siste to kilometerne. Ingen klarte å tukte den 30 år gamle syklisten, som tråkket alene over målstreken på Nordkapp. - Det var gøy at Nordhaug vant i dag, for han har gjort mange forsøk på å vinne ritt, både i utlandet og her hjemme i Norge, sier Hushovd om vinneren. I morgen skal Arctic Race-syklistene gjennom 207 kilometer fra Honningsvåg til Alta. Rittet avsluttes søndag, med både start og slutt i Tromsø. Kampen om den blå-oransje sammenlagtrøyen: 1) Lars Petter Nordhaug, Belkin: 4.51:03 2) Davide Villella, Cannondale: + 11 3) Steven Kruijswijk, Belkin: + 12 Utvalgte norske ryttere: 5) Vegard Stake Laengen, Bretagne-Seche Environment: + 20 10) Alexander Kristoff, Katjusja: + 26 57) Thor Hushovd, BMC: + 1:49
Etter 204 kilometer på sykkelsetet, krysset Lars Petter Nordhaug målstreken på Nordkapp først og alene etter å ha kjørt fra konkurrentene på slutten.